Title: ระเบียบองค์การบริหารส่วนตำบลท่าโพธิ์ ว่าด้วยการรักษาความเป็นระเบียบเรียบร้อยหรือความปลอดภัยในการจัดให้มีข้อมูลข่าวสารของราชการไว้ให้ประชาชนเข้าตรวจดู พ.ศ. 2556

ระเบียบองค์การบริหารส่วนตำบลท่าโพธิ์

ระเบียบองค์การบริหารส่วนตำบลท่าโพธิ์
ว่าด้วยการรักษาความเป็นระเบียบเรียบร้อยหรือความปลอดภัย
ในการจัดให้มีข้อมูลข่าวสารของราชการไว้ให้ประชาชนเข้าตรวจดู
พ.ศ. ๒๕๕๖

เพื่อให้การบริการข้อมูลข่าวสารของราชการที่อยู่ในความรับผิดชอบขององค์การบริหารส่วนตำบลท่าโพธิ์
เป็นไปด้วยความเป็นระเบียบเรียบร้อยหรือความปลอดภัยในการจัดให้มีข้อมูลข่าวสารของราชการไว้ให้ประชาชนเข้าตรวจดู
สามารถใช้ในการค้นหาและศึกษาสะดวกตามสมควร

อาศัยอำนาจตามความในมาตรา ๙ แห่งพระราชบัญญัติข้อมูลข่าวสารของราชการ
พ.ศ. ๒๕๔๐ และข้อ ๔ ของประกาศคณะกรรมการข้อมูลข่าวสารของราชการ เรื่อง
หลักเกณฑ์และวิธีการเกี่ยวกับการจัดให้มีข้อมูลข่าวสารของราชการไว้ให้ประชาชนเข้าตรวจดู
องค์การบริหารส่วนตำบลท่าโพธิ์ จึงวางระเบียบไว้ ดังต่อไปนี้

ข้อ ๑  ระเบียบนี้เรียกว่า
ระเบียบองค์การบริหารส่วนตำบลท่าโพธิ์ ว่าด้วยการรักษาความเป็นระเบียบเรียบร้อยหรือความปลอดภัยในการจัดให้มีข้อมูลข่าวสารของราชการไว้ให้ประชาชนเข้าตรวจดู
พ.ศ. ๒๕๕๖

ข้อ ๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ให้ประชาชนเข้าตรวจดูข้อมูลข่าวสารของราชการได้
ณ ศูนย์ข้อมูลข่าวสารขององค์การบริหารส่วนตำบลท่าโพธิ์ ซึ่งตั้งอยู่ที่
สำนักงานองค์การบริหารส่วนตำบลท่าโพธิ์ ตำบลท่าโพธิ์ อำเภอสะเดา จังหวัดสงขลา
๙๐๑๗๐ หมายเลขโทรศัพท์ ๐ - ๗๔๕๓ - ๖๑๑๕ ในวันและเวลาราชการ หรือทาง Website : WWW.Thapo.go.th

ข้อ ๔  ประชาชนผู้ขอเข้าตรวจดูข้อมูลข่าวสารต้องแต่งกายให้สุภาพหรือตามความนิยมของท้องถิ่น

ข้อ ๕  ห้ามนำอาวุธทุกชนิดเข้ามาในศูนย์ข้อมูลข่าวสาร
ถ้ามีอาวุธติดตัวมาจะต้องเก็บหรือฝากไว้ที่อื่นเสียก่อนที่จะเข้ามาในศูนย์ข้อมูลข่าวสาร

ข้อ ๖  ห้ามนำสัตว์
วัตถุ หรือสิ่งของที่น่าจะเป็นอันตราย หรือก่อความเดือดร้อนรำคาญแก่บุคคลเข้ามาในศูนย์ข้อมูลข่าวสาร

ข้อ ๗  ห้ามนำอาหารหรือเครื่องดื่มมารับประทานหรือดื่มในศูนย์ข้อมูลข่าวสาร

ข้อ ๘  การใช้สถานที่
ต้องเคารพสถานที่ ประพฤติตนให้เรียบร้อย ห้ามส่งเสียงดัง
หรือกระทำการอื่นใดอันก่อให้เกิดความไม่เรียบร้อยในศูนย์ข้อมูลข่าวสาร

ข้อ ๙  ประชาชนผู้ขอเข้าตรวจดูข้อมูลข่าวสาร
ต้องลงทะเบียนในสมุดทะเบียนที่ศูนย์ข้อมูลข่าวสารจัดไว้

ข้อ ๑๐  การตรวจดูข้อมูลข่าวสารใด
ให้พึงใช้ความระมัดระวังและรักษาเหมือนเช่นวิญญูชนจะพึงสงวนทรัพย์สินของตนเอง

ข้อ ๑๑  เมื่อการตรวจดูข้อมูลข่าวสารเสร็จสิ้นแล้ว
ให้นำไปคืนแก่เจ้าหน้าที่ประจำศูนย์ข้อมูลข่าวสาร

ข้อ ๑๒  ห้ามนำข้อมูลข่าวสารใดออกนอกศูนย์ข้อมูลข่าวสาร
เว้นแต่ได้รับอนุญาต

ข้อ ๑๓  ผู้ใดประมาทเลินเล่อหรือจงใจทำให้ข้อมูลข่าวสารใดชำรุด
เสียหาย สูญหาย ต้องรับผิดชอบชดใช้ค่าเสียหายหรืออาจถูกฟ้องร้องได้

ข้อ ๑๔  ผู้ใดไม่ปฏิบัติตามระเบียบนี้
ผู้รับผิดชอบดูแลศูนย์ข้อมูลข่าวสารสามารถแจ้งให้ผู้นั้นออกจากศูนย์ข้อมูลข่าวสารด้วยวิธีการอันสมควร

ข้อ ๑๕  ให้นายกองค์การบริหารส่วนตำบลท่าโพธิ์เป็นผู้รักษาการให้เป็นไปตามระเบียบนี้และให้มีอำนาจออกประกาศหรือคำสั่ง
เพื่อประโยชน์ในการปฏิบัติตามระเบียบนี้
ในกรณีที่มีปัญหาหรืออุปสรรคในการปฏิบัติตามระเบียบนี้
ให้นายกองค์การบริหารส่วนตำบลท่าโพธิ์มีอำนาจวินิจฉัยสั่งการตามที่เห็นสมควร

ประกาศ
ณ วันที่ ๕ กันยายน พ.ศ. ๒๕๕๖
ประสิทธิ์
 เรืองเนียม
นายกองค์การบริหารส่วนตำบลท่าโพธิ์

ปริยานุช/ผู้จัดทำ
๒๒ พฤศจิกายน
๒๕๕๖

อุษมล/ผู้ตรวจ
๒๕ พฤศจิกายน
๒๕๕๖

[๑] ราชกิจจานุเบกษา
เล่ม ๑๓๐/ตอนพิเศษ ๑๕๙ ง/หน้า ๑๙/๑๘ พฤศจิกายน ๒๕๕๖